VEDRANA

*Vedrana se bavi jogom po sustavu Joga u svakodnevnom životu i učenica je autora sustava, Vishwaguru Mahamandaleshwar Paramhans Swami Maheshwaranande od 1992. godine, a poučava jogu kao instruktor istoimenog sustava od 1996. godine.*

*Međunarodni ispit je položila u prvoj generaciji, 1997. godine. Posvećena svom razvoju kao osobe, vježbača i instruktora Vedrana pohađa stručne vikende i višetjedne seminare Joge u svakodnevnom životu, vođene od strane autora sustava nekoliko puta godišnje. osim seminara u Europi, usavršava svoja znanja i u Indiji. Devet mjeseci provela je vodeći vježbe i pomažući u vođenju Joga u svakodnevnom životu centra u Australiji, Brisbane. U Zagrebu već skoro 20 godina vodi redovito po dvije grupe (četiri termina tjedno), a do sada je bila mentor u procesu obrazovanja za instruktora petorici instruktora Joge u svakodnevnom životu.*

*Vedrana vjeruje u razvoj kroz osvještavanje, pa je poučavanje za osobni razvoj i njena profesija. Nakon završnog studija psihologije specijalizira se u području cjeloživotnog učenja i sustavnog organizacijskog razvoja. Osnivač je, direktor i konzultant kompanije Methodus d.o.o. sa sjedištem u Zagrebu, gdje od 2004. godine djeluje u SEE regiji pružajući većim i srednjim korporacijama različit spektar usluga razvoja zaposlenika i menadžera, te dizajniranja i implementacije procesa koji taj razvoj podržavaju.*

*Nakon djetinjstva provedenog u druženju s raznim sportovima, u adolescenciji biva fascinirana disciplinom i kodeksom samuraja te se posvećuje intenzivnom treniranju Nanbudoa i 1991. godine osvaja dva naslova svjetskog prvaka (u individualnoj i ekipnoj borbi), koje su ujedno i prve međunarodne medalje od strane novoosnovane Republike Hrvatske.*